|  |  |
| --- | --- |
| ***Пазарна подкрепа*** |  |

**1. Декларация за спешни мерки за подпомагане на пазара на пчелен мед инициирана от България.** На заседанието на Съвета по земеделие и рибарство на 20 юли 2020 г. ще бъде представена декларация относно състоянието на пазара на меда и правилата за етикетиране. Към декларацията се присъединяват и Унгария, Словакия, Полша и Румъния, а други държави членки са заявили, че ще също ще подкрепят изразените в нея искания. В декларацията се настоява ЕК да насочи внимание към ситуацията в сектора на пчеларството, който е изправен пред сериозни предизвикателства още преди кризата с COVID-19. Вносът на мед със съмнително качество и на ниски цени от Китай и Украйна оказва значителен натиск върху пазарните цени на произвеждания в ЕС мед. Заради по-високите производствени разходи и приложими стандарти в държавите членки, произвежданият от тях мед се оказва неконкурентeн и се продава на цени близки до производствените разходи или под себестойността. Държавите членки отправят апел ЕК да обърне специално внимание към сектор Пчеларство и да предприеме спешни мерки за подпомагане стабилизирането на пазара на пчелен мед, като използва всички възможни инструменти, в т.ч. прилагането на извънредни мерки съгласно чл. 219 от Регламент 1308/2013, активирането на предпазните клаузи по споразуменията за внос от Украйна и Китай или други. Отправено е и искане за изменение на Директивата за меда (2001/110/ ЕО) по отношение на етикетирането на произхода на смесения мед, което ще осигури по-добра проследяемост на продуктите, ще създаде по-голяма увереност на европейските потребители в качеството и безопасността им, както и ще предотврати подвеждането на потребителите и ще установи справедливи маркетингови практики.

**2. Изменение на Наредба № 6 от 26.10.2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.** В ДВ, бр. 63 от 17.07.2020 г**.** е обнародвана НИД на Наредба № 6 от 2018 г. основно по отношение на прилагането на мярка „Преструктуриране и конверсия на лозя“ (ПКЛ). Определени са допустимите операции и пределните цени на дейностите, заложени в Приложение 1 на Наредбата. Пределните цени за всяка операция ще бъдат обект на определяне със заповед на министъра на земеделието, храните и горите, която ще се актуализира на двугодишен период. Предвидени са разпоредби, свързани с осъществяване на административния контрол на подадените заявления за кандидатстване и при плащане, в съответствие с приложимото европейско законодателство и препоръки от проведените одити по прилагането на мярката. Въведена е система за оценка на основателността на заложените в проектното предложение разходи чрез сравняване с най-малко три предоставени оферти за всяка заявена за изпълнение операция. Кандидатите по мярката ще прилагат към заявлението за кандидатстване оферти, като финансовото подпомагане за всяка отделна операция ще бъде изчислено на база най-ниската предложена цена по офертите, но не повече от определените пределни стойности за всяка дейност. Предвид спецификата на дейността „изграждане и/или реконструкция на тераси“ е предвидена нейната допустимост за подпомагане само, когато е заявена за изпълнение заедно с дейност засаждане върху същата площ. Терасирането ще бъде допустимо за подпомагане само при терени с наклон над 10%. За площи с частичен наклон, терасирането ще бъде допустимо, когато минимум 75% от цялата площ е с наклон над 10%. По този начин ще се осигури целесъобразност на изпълнението на дейността. Изпълнението на операциите по мярка ПКЛ ще се проследява по технологичната карта – неразделна част от заявлението за предоставяне на финансово подпомагане.

**3.** **Прием по извънредна мярка „Кризисно съхранение на вино“ в лозаро-винарския сектор до 24.07.2020 г.** Прилагането на извънредната мярка е регулирано с изменение от 23.06.2020 г. на Наредба № 6 от 26.10.2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г. (Наредба № 6 от 2018 г.). Мярка "Кризисно съхранение на вино" се прилага само през финансовата 2020 г. съгласно Делегиран регламент (ЕС) 2020/592 на Комисията от 30 април 2020 г. относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки. Мярката е насочена към винопроизводителите, които поради пандемията от COVID-19 няма да успеят да реализират за търговски цели своята продукция от вино в близките месеци. По мярката се предоставя финансова помощ за съхранение на бутилирано вино в складове или на вино в съдове за съхранение в обектите за производство на вино. В резултат на извършено пазарно проучване помощта е определена в размер на 0,04 лв. за литър вино за един месец на съхранение, като периодът на съхранение, за който винопроизводителите могат да кандидатстват, е от 4 май до 20 септември 2020 г. Не се допуска извеждане на виното от склад преди да е изтекъл периодът на съхранение, за който кандидатът по мярката е одобрен и е сключил договор с ДФЗ за предоставяне на финансова помощ. Съгласно заповед на изпълнителният директор на ДФЗ бюджетът по мярката е определен на 5 млн. лв. Заявленията за предоставяне на финансова помощ по мярката се подават в ЦУ на ДФЗ до 24.07.2020 г.

**4. Членове на Европейския парламент поставиха въпроса относно сектора на телешкото месо.** На 15 юли дузина депутати от целия политически спектър внесоха писмен въпрос до Комисията относно мерките срещу смущенията на пазара в сектора на телешкото месо. Коалицията от евродепутати подчертава, че цените на телешкото месо в ЕС са намалели рязко на фона на кризата COVID-19. Те отбелязват, че Комисията прие инструменти за намеса на пазара и изключителни мерки за млечни продукти, вино, говеждо и агнешко месо, докато мерките, насочени към телешкия сектор, „все още са спешно необходими“. Те биха искали да знаят дали Комисията признава „значителните смущения на пазара на телешкото месо, както се вижда от непрекъснато ниските цени и отчетените първоначални проекти за помощ за частно складиране (ПЧС).“ Предвид „ниското усвояване на ПЧС за говеждо и агнешко месо“ те питат дали Комисията е съгласна, че мерките „се нуждаят от по-добро насочване към неотложни нужди в секторите, тъй като предвиденият бюджет остава наличен.“ Те се позовават на член 219, параграф 1 от Регламент 1308/2013 (Единна ООП), който според тях „предлага правна основа за извънредни мерки, които могат също да разширят или променят обхвата на други мерки, предвидени в регламента, като например отваряне на временни изключителни схеми за ПЧС, обхващащи продукти извън обхвата на член 17.“ Според тях пример за схема за ПЧС с разширен обхват извън член 17 може да се намери в Делегиран регламент (ЕС) 2015/1852 на Комисията, като последният се отнася до временна изключителна ПЧС за определени сирена (не само за ЗНП/ЗГУ) още през октомври 2015 г. по време на млечната криза. Последният въпрос е относно това дали изпълнителната власт на ЕС е готова „бързо да отвори изключителна схема за ПЧС за телешко месо, основана на член 219, параграф 1, като по този начин се включи месо от говеда под осем месеца.“

|  |  |
| --- | --- |
| ***Визия за ОСП след 2020 г.*** |  |

**5. На заседанието си на 13 юли в гр. Брюксел Специалния комитет по селско стопанство (СКСС) подготви провеждането на заседанието на министрите на 20.07.2020 г.** СКСС одобри без изменение първия въпрос за обмен на мнения по темата за стратегията „От Фермата до трапезата“ в частта ОСП, касаещ процеса на структуриран диалог за одобрение на стратегическите планове и проведе предварителен обмен с мнения по него. ДЧ се нуждаят от повече процедурна сигурност за процеса на одобрение на стратегическите планове, все още имат притеснения относно задължителния характер на препоръките, които ЕК ще им предостави като предварителен етап и използването им като критерий за оценка на стратегическите планове, както и за срока за тяхното предоставяне. СКСС поиска изменения по два от трите въпроси за дебат в частта ОСП – зелена архитектура и проведе предварителен дебат по тях. Макар, че председателството с подкрепа на някои ДЧ, предлага преминаване на дебата към обсъждане на технологията за заделяне на минимален задължителен общ процент на средства за еко – схеми по първи стълб на ОСП, позициите за доброволния или задължителен характер на еко- схемите и елемента за заделяне на средства, остават различни. На заседанието на министрите се очаква ясна политическа насока, с цел напредък на дебата по основните отворени въпроси в частта “зелена архитектура“, като еко-схемите и съдържанието на условността за получаване на директни плащания, по конкретно ДЗЕС 9, насочен към опазване на биоразнообразието. Целта на председателството остава постигане на обща позиция по целия законодателен пакет в Съвета през октомври. СКСС отбеляза, че Съветът не смята да възрази по наскоро приетия делегиран акт в сектор вино, за което ЕК и ЕП ще бъдат информирани, с цел публикуване и влизане в сила на акта в по-кратки срокове. СКСС отбеляза намеренията на Съвета да приеме предложението на ЕК, ако такова бъде направено, за отлагане на датата с една година за влизане в сила на Регламента 848/2018 за биологичното производство. СКСС отбеляза притесненията на някои ДЧ по отношение на липсата на правна основа за ползване на средствата през 2022 г., предвидени допълнително от инструмента за възстановяване за стълб 2 чрез Програмите за Развитие на селските райони, в рамките на последно представената ревизирана преговорна кутия по МФР.

**6. В рамките на второто заседание на Работна група „Хоризонтални селскостопански въпроси“ под германско председателство, проведено на 16 юли 2020 г. ЕК представи проекта на регламент относно Инструмента на ЕС за възстановяване и най-вече новия чл. 84 а от проекта на регламент за Стратегическите планове (СП).**ЕК разясни, че средствата от инструмента е предвидено за бъдат използвани в рамките на три години 2022, 2023 и 2024 за постигане на допълнителна, десета специфична цел, насочена към възстановяване на икономиката и на последиците от пандемията COVID 19. Средствата се предвижда да се използват чрез интервенциите за развитие на селските райони, предвидени в  проекта на регламент на СП. Средствата не са директно обвързани със Зелената сделка, но могат да бъдат използвани и за постигане на нейните цели. ЕК не предвижда на този етап използване на средствата от инструмента за възстановяване през преходния период. Повечето ДЧ поискаха бърз достъп до средствата от инструмента за възстановяване, още през преходния период. Значителен брой ДЧ изказаха несъгласие с въвеждането на нова специфична цел, тъй като ще доведе до допълнителна административна тежест. По отношение на секторните интервенции ЕК представи допълнителни разяснения относно определянето на единичните суми на ниво оперативна програма в сектора на плодовете и зеленчуците, а не на ниво интервенция. Много ДЧ имат затруднения при планирането в сектора на плодовете и зеленчуците предвид липсата на финансови тавани и неяснота какъв ще е броят признати организации на производители, които ще изпълняват оперативни програми. По отношение на индикаторите ЕК обясни, че работата продължава в Експертната група за мониторинг и оценка на ОСП. На предстоящото заседание на 2 септември (онлайн) ще се обсъждат проучвания на влиянието на ОСП върху водата и биоразнообразието; как да се измерят характеристиките на пейзажа (I.20, O.32); годишно уравняване на изпълнението на секторни интервенции; промени във фишовете за индикаторите в резултат от писмените въпроси на ДЧ.

**7. Германското председателство започва с дебат за ОСП (зелена архитектура), „От фермата до трапезата“ и пазарите.** Министрите на земеделието и рибарството на ЕС трябва да се съберат в Брюксел днес (понеделник, 20 юли) на първата „физическа среща“ от избухването на пандемията COVID-19 и на първи Съвет при германското председателство. По предварителен дневен ред, федералният министър на храните и земеделието и настоящ председател на Съвета Юлия Кьокнер ще представи на публична сесия работната програма на председателството за 2-рия семестър на 2020 г. След това делегациите ще имат възможност да изразят мнението си в обществено обсъждане на стратегията „От ферма до трапезата“, внесена на 20 май. Германското председателство приканва делегациите да разгледат „кои възможности и предизвикателства се открояват в подхода, предложен от Комисията за изпълнение на Стратегията „От фермата до трапезата“ и нейните цели, чрез препоръки, които ще се вземат предвид, ако получат одобрение, в националните стратегически планове на ОСП и какви мерки са необходими, за да се осигури достатъчна прозрачност на процеса за всички държави-членки“. Предвижда се съвместна пресконференция с г-жа Кльокнер и комисарят по въпросите на здравеопазването г-жа Стела Кириакидис. Пресконференция се планира и в 13,45 ч. с министрите от триото на председателствата- Германия, Португалия и Словения. По-късно министрите ще съсредоточат вниманието си върху пакета за реформа на ОСП, с акцент върху стратегическите планове и „зелената архитектура“. Председателството постави три въпроса за дебата - кои гъвкавости при планирането и прилагането са необходими, които ще дадат възможност за единно за целия ЕС рамкиране за еко-схемите, кои критерии се считат за решаващи при определяне на нивото на евентуално рамкиране в целия ЕС и дали се счита за полезно в ДЗЕС 9 да се определи единен минимален процент на непроизводствени площи и елементи в целия ЕС. Ако е така, на какво ниво трябва да се зададе? Трябва ли да се отчитат и продуктивните площи спрямо този процент? Има съвместна декларация на министрите на земеделието от Вишеградската група (Чехия, Унгария, Полша и Словакия) плюс България и Румъния по пакета за реформа на ОСП, в светлината на Европейската Зелена сделка, стратегиите „От фермата до трапезата“ и „Биоразнообразие“ и текущата пандемия. По-късно еврокомисарят по земеделие Януш Войчеховски ще направи презентация за текущото положение на селскостопанските пазари. Ще последва обмяна на мнения. Третата пресконференция за деня е насрочена за около 19.15 ч., след което се очаква процедурите да приключат.

|  |  |
| --- | --- |
| ***Още от ЕС и света*** |  |

**8. Държавните и правителствените ръководители на Европейския съюз провеждат в Брюксел от 17 до 20 юли извънредно заседание на Европейския съвет, за да се опитат да постигнат единодушен компромис, който е много труден по отношение на Европейския план за възстановяване на икономиките след COVID-19 и Многогодишната финансова рамка за 2021-2027 г. (МФР).** На този етап не може да се каже дали е възможно споразумение или ще е необходима друга извънредна среща на върха. Основните въпроси, които се дискутират на този първи от м.февруари присъствен Европейски съвет са Плана за възстановяване и Многогодишната финансова рамка (МФР), по които се изисква съгласие. Председателят Шарл Мишел набеляза шестте „градивни елемента“ за евентуално споразумение. По размера на МФР той предлага да се заделят 1074 милиарда евро за изпълнение на дългосрочните цели на ЕС и за запазване на пълния капацитет на плана за възстановяване. Това предложение се основава до голяма степен на предложението от февруари, което отразява водените в продължение на две години обсъждания между държавите членки. Ще бъдат запазени отстъпките под формата на еднократни суми за Дания, Германия, Нидерландия, Австрия и Швеция. Относно размера на Фонда за възстановяване, Комисията ще бъде оправомощена да сключва заеми на обща стойност до 750 милиарда евро посредством решение за собствени ресурси. Тези средства могат да се използват за финансиране на заеми „бек-ту-бек“ и за разходи, разпределени по програмите на МФР. Председателят Мишел предлага да се запази баланса между заемите, гаранциите и безвъзмездните средства, за да се избегне прекомерното натоварване на държавите членки с високи равнища на дълг. „Това е от ключово значение за бъдещето на единния пазар, както и за предотвратяването на по-голяма разпокъсаност иразличия“, посочва той. Относно разпределението на средствата по Механизма за възстановяване и устойчивост предложението създава гаранции, че средствата са насочени към най-силно засегнатите от кризата държави и сектори: през 2021 и 2022 г. ще бъдат поети задължения за 70% от Механизма за възстановяване и устойчивост, в съответствие с критериите за разпределение на Комисията. През 2023 г. ще бъдат поети задължения за 30%, като се има предвид спадът на БВП през 2020 г. и 2021 г. Общият финансов пакет следва да бъде изплатен до 2026 г.. Във връзка с управлението и обвързаността с условия, държавите членки ще изготвят национални планове за възстановяване и устойчивост за периода 2021—2023 г. в съответствие с европейския семестър, по-конкретно със специфичните за всяка държава препоръки. Плановете ще бъдат преразгледани през 2022 г. Оценката на тези планове ще бъде одобрена от Съвета с квалифицирано мнозинство по предложение на Комисията. 30% от финансирането ще бъде насочено към проекти в областта на климата. Разходите по линия на МФР и Next Generation EU ще съответстват на целта на ЕС за постигане на неутралност по отношение на климата до 2050 г., целите на ЕС в областта на климата за 2030 г. и Парижкото споразумение. Предложението на председателя Шарл Мишел е свързано с принципите на правовата държава и европейските ценности. „Предприемаме ключова стъпка за утвърждаване на принципите на правовата държава и ценностите в нашия европейски проект и затова предлагам силна връзка между финансирането и зачитането на управлението и върховенството на закона“, посочва той. Към момента срещата все още не е приключила и не са известни резултатите от нея.

**9.** **Европейският парламент e готов да гласува пакета за реформа на ОСП на втората октомврийската сесия 19-22 октомври.** На проведената на 14 юли среща на координаторите на AGRI бе постигнато споразумение, че Европейският парламент трябва да гласува пакета за реформа на ОСП на втората октомврийска пленарна сесия (19-22), а след срещата водещи членове на ЕП се съгласиха политическите групи да заемат позиция по висящите въпроси, свързани със стратегическите планове на ОСП до 1-вата седмица на септември, тъй като процедурните преговори с ENVI се провалиха. След това докладчиците на AGRI ще работят върху компромисни изменения, основани на позициите на всички политически групи. В коментар след срещата, председателят Норберт Линс съобщи, че AGRI като водеща комисия по реформата на селскостопанската политиката на ЕС ще продължи да работи усилено, за да гарантира, че Парламентът е в състояние да одобри силен мандат за своите преговарящи още през втората половина на октомври, което би проправило път за междуинституционални преговори по време на германското председателство. Германският евродепутат заяви, че той и неговите колеги са добре запознати със своята отговорност към гражданите на ЕС, земеделските стопани и околната среда и че ще се направи всичко възможно, за да се осигури новата ОСП възможно най-рано, за да може хранително-вкусовият сектор да бъде в състояние да планира в переспектива. „Настоящата пандемия отново доказа важността на селското стопанство в ЕС за осигуряване на продоволствена сигурност за всички“, заяви политикът. Посочвайки своите партньори от ENVI, Линс каза, че AGRI ще „продължи да работи ефективно, конструктивно и неуморно, макар и под високо напрежение, за да осигури по-добра и по-екологична ОСП за нашите земеделски стопани и граждани и да осигурим на сектора правна сигурност възможно най-скоро.“ Съгласно планираната процедура, политическите групи бяха помолени да представят своите позиции относно зелената архитектура на бъдещата ОСП веднага след лятната ваканция, докато докладчиците Петер Яр (ЕНП, Германия), Улрике Мюлер (Обнови Европа, Германия) и Ерик Андрие (С&Д, Франция) ще отговаря за договарянето на компромисни изменения на пленарно равнище под ръководството на AGRI. Пленарното гласуване е насрочено за втората сесия през октомври.

**10. Съвместният изследователски център (JRC) на Европейската комисия започна онлайн проучване от 14 юли, с цел да проследи въздействието на пандемията от COVID-19 върху операторите във веригата на доставки на селскостопански хранителни продукти в ЕС - от фермата до трапезата**. Продължаващата криза с COVID-19 създава значителни трудности по веригата на доставки на селскостопански хранителни продукти в ЕС. Предприетите мерки за забавяне на разпространението на пандемията като социалната изолация, засиления граничен контрол и спирането на икономиката, се очаква да засегнат или вече са засегнали значително операторите във веригата на доставки на селскостопански хранителни продукти.

Проучването е насочено към компании и предприятия (вкл. малки предприятия и земеделски стопани), които работят в различните звена от веригата на доставки на селскостопански хранителни продукти: производство, дистрибуция, преработка, търговия на едро или дребно. То ще спомогне за по-добро разбиране на устойчивостта, ограниченията и ответните действия на операторите във веригата на доставки на селскостопански хранителни продукти и ще осигури подходящи доказателства за разработването на политиките на ЕС. Въпросите обхващат както режима на рестрикции, така и облекчаването на ограничителните мерки, проучването на опита на операторите, идеите за бъдещите перспективи и мерките, необходими за подпомагане на техните дейности. Проучването обхваща два различни периода: фаза I (или период на ограничителни мерки) и фаза II (възстановяване). В него се изследват също очакванията на операторите за бъдещите потенциални и необходими мерки за подкрепа на пазарните дейности.

След като анкетата приключи и се обработят данните, анонимните резултати и ключовите констатации ще бъдат публикувани на портала за данни на JRC, с обратна информация за бъдещи политически решения.

**11.** **Европейските министри по околна среда и климат призовават ЕС да си набави средства за наистина зелен план за възстановяване**. На 13 и 14 юли, във видеоконферентна среща те потвърдиха, че Многогодишната финансова рамка (МФР) на ЕС 2021-2027 г. и планът за възстановяване за Европа трябва да допринесат значително за целите на политиката на ЕС в областта на околната среда и климата. Те обсъдиха основно политиката в областта на климата, „устойчивата дигитализация“, а в по-общ план и възможностите, предлагани от Европейската Зелена сделка като ръководство за ЕС. По този начин те имаха възможност да изпратят ясен сигнал няколко дни преди Европейския съвет на 17 и 18 юли и да подновят очакванията си. Според германският министър Свенджа Шулце това е „допълнителен неформален обмен“. Пред пресата тя заяви, че е дошло времето да се определи курса, не само за връщане към нормалното след кризата, а по-скоро да се направи истински нов старт за устойчива и екологично чиста икономика и общество.Г-жа Шулце говори и за желанието, споделено с управляващия директор на МВФ Кристалина Георгиева, ЕС да заеме водеща роля в глобалното зелено възстановяване. Министрите се съгласиха, че кризата с климата и околната среда не е загубила нито една своя спешност. Според тях реформите, насочени към засилване на растежа и конкурентоспособността, поддържане и създаване на работни места и развиване на нови умения, трябва да вървят ръка за ръка с амбициозни и ефективни мерки за опазване на климата и околната среда. Компетентният европейски комисар Вирджинюс Синкевичус посочи необходимостта от системни промени, насочени към издръжливост и устойчивост за икономиката и обществата в дългосрочен план. Той приветства „силната политическа воля“ и съвместния призив на министрите за екологично възстановяване, чрез съчетаване на „конкурентоспособността с икономически ефективни мерки за опазване на околната среда и климата“. Повече информация можете да намерите в Приложение 1.

**Приложение 1**

**Информация относно видеосрещата среща на европейските министри по околна среда и климат**

Г-жа Шулце приветства „първия обмен“ на мнения на министрите. Според нея дигиталните технологии и инфраструктури трябва да бъдат "приведени в съответствие с околната среда и да се използват като лост" в кръговата икономика, където дигитализацията може да увеличи прозрачността по веригите на доставките. Попитана за конкретните идеи, които бяха представени, тя цитира контрола върху пластмасите в океаните - експеримент, в който са взели участие 80 млади хора от 50 държави - или цифровия паспорт на продуктите. Тази идея е включена във втория план за действие на ЕС за кръговата икономика. "Ако всеки продукт има цифров паспорт, ще бъде по-лесно да се рециклира", каза тя. Също така спомена ползите, които може да донесе цифрова платформа за по-добро управление на отпадъците в държавите членки. Според комисар Синкевичус, ЕС може да бъде „глобален модел за цифровата икономика“. На неофициална видеоконферентна среща на 13 и 14 юли министрите по околната среда от ЕС-27 публикуваха съвместен призив за „зелено“ икономическо възстановяване след Covid-19. „От решаващо значение е да базираме нашето възстановяване на Програмата за устойчиво развитие 2030, Парижкото споразумение, целите за биологично разнообразие от Аичи, принципите на околната среда, както и другите ни международни ангажименти“, се казва в призива. За тази цел те поеха ангажимент да работят активно, „в дух на взаимно разбиране и компромиси“, за да се справят с предизвикателството за съчетаване на икономическото възстановяване и „амбициозни и икономически ефективни действия в областта на климата и опазване на околната среда“. „Сега е моментът да определим курс, който да гарантира, че не се връщаме към бизнеса както обикновено, а правим истинско възстановяване, което поддържа жизнеспособна и съвместима с околната среда икономика и общество“, заяви германският федерален министър на околната среда Свеня Шулце по повод инициативата за тази среща. В съвместния си призив министрите също така потвърдиха своите приоритети за следващите шест месеца, споменавайки по-специално сключването на споразумение за „закона за климата“, стратегията за биологично разнообразие за 2030 г. и плана за действие за кръговата икономика. В представения миналия петък от председателя на Съвета на ЕС Шарл Мишел план за възстановяване и многогодишна финансова рамка 2021-2027 г., се предвижда, че 30% от разходите са специално предназначени за климата (в сравнение с 25% в рамките на предложението на Европейската комисия). Министрите подчертаха необходимостта МФР и планът за възстановяване на ЕС да допринесат „значително“ за целите на Съюза в областта на климата и околната среда.

Освен това, докато министрите на околната среда са съгласни с Комисията, че националните планове за възстановяване на държавите членки следва да се основават на специфични за страната приоритетни въпроси, определени в рамките на Европейския семестър, в съответствие с техните национални планове за енергетика и климат, Планове за справедлив преход, Споразумения за партньорство и финансираните от ЕС оперативни програми, те настояват да се спазват принципите на субсидиарност и пропорционалност. И накрая, неформалната среща предостави и възможност за обсъждане на ролята на дигитализацията по отношение на околната среда. Държавите членки обаче остават разделени по отношение на новата европейска цел за намаляване на емисиите на парникови газове (ПГ), която трябва да бъде определена за 2030 г. в рамките на бъдещия „закон за климата“. От една страна, седем държави-членки - Испания, Дания, Швеция, Финландия, Холандия, Люксембург и Латвия - публикуваха в Twitter подкрепа за повишената цел от поне -55% (в сравнение с нивата на емисиите от 1990 г.). От друга страна, някои държави, главно от Централна и Източна Европа, са загрижени за усилията, които би трябвало да положат, както и техните социално-икономически въздействия, за да постигнат 50 или 55% намаление. В допълнение, няколко държави, включително Франция и Германия, попадат между тези две групи, като подкрепят цел от не повече от -55% до 2030 г.

Попитана на пресконференция как да убеди най-непокорните страни, г-жа Шулце подчерта значението на диалога и дискусиите, по-специално относно помощта, която Комисията ще предостави, като се позова на ролята на Фонда за справедлив преход. Накрая, по отношение на оценката на въздействието на Комисията, планирана за септември, за оценка на осъществимостта на повишаване на целта до -50 или -55%, комисарят по околната среда Вирджиниус Синкевичус заяви, че тя ще обхване само ЕС като цяло, докато няколко държави са призовава за специфични за държавата оценки. Следващото заседание на министрите на околната среда е насрочено за 30 септември и 1 октомври.